קובי ריכטר

יעקב (קובי) ריכטר (נולד ב-24 בדצמבר 1945) הוא איש עסקים, תעשיין, יזם ופוליטיקאי ישראלי ויו"ר תנועת "דרכנו" לשעבר. ריכטר הוא טייס קרב לשעבר בחיל האוויר הישראלי, אלוף הפלות שלזכותו נזקפות 11.5 הפלות של מטוסים ומסוקי אויב. ביוני 2021 העריך העיתון הכלכלי "TheMarker" את הונו בכ-2 מיליארד דולר, ברשימת 500 עשירי ישראל שפרסם.

ביוגרפיה
ריכטר גדל בקיבוץ רמת יוחנן, האמצעי מבין שלושה ילדיהם של קלמן, יליד אוקראינה שהיה מסגר ומירה, ילידת אוסטריה שהייתה רפתנית. כנער הצטיין בשחייה ועד לגיוסו היה חבר בנבחרת ישראל. באליפות ישראל בשחייה למרחקים ארוכים שנערכה בבריכת בבת גלים בחיפה בתחילת אוקטובר 1963 זכה ריכטר במדליית ארד במשחה ל-1,500 מטר חופשי בתוצאה של 21:28.8 דקות, אחרי חבריו לקבוצה משה גרטל (19:59.0 דקות) ודני רבס (20:07.0 דקות). באמצע שנות השישים, במהלך מחקרו לספר "ילדי החלום" ראיין הפסיכולוג הנודע ברונו בטלהיים בני נוער בקיבוץ רמת יוחנן. ריכטר היה אחד המרואיינים ובתשובה לשאלה "מה תרצה לעשות כשתהיה גדול?" ענה "ארצה להיות טייס ומדען". התשובה הייתה הוכחה מבחינת בטלהיים לכך שילדי החממה הקיבוצית הם ילדים שתפישת המציאות שלהם לקויה.

שירות צבאי
התגייס לצה"ל ב-1964 ושירת במשך 22 שנים כטייס קרב בחיל האוויר הישראלי. את קורס הטיס מס' 50 סיים ביולי 1966 והוצב כטייס אוראגן בטייסת 107. במלחמת ששת הימים השתתף בתקיפת שדה התעופה באל עריש במבצע מוקד. במלחמת ההתשה ובמלחמת יום הכיפורים שירת כטייס מיראז' 3 בטייסת 117. בתקופת שירותו בטייסת השתתף בקרבות אוויר רבים ובהם קרב אוויר נגד טייסים סובייטיים והפיל 11.5 מטוסים ומסוקים.

הפלותיו
 מספרתאריך הקרב המטוס המפיל המטוס שהופל החימוש פרטי ההפלה124 בפברואר 1968מיראז' 3מיג 17 סוריתותחיםסמוך לדמשק במהלך תקיפת מחנות מחבלים22 ביולי 1969מיראז' 3מיג 21 מצרישפריר 2הפלת הבכורה בטיל שפריר 238 ביולי 1969מיראז' 3מיג 21 סוריתותחיםבמהלך קרב אוויר המוני מעל רמת הגולן ודמשק48 בינואר 1970מיראז' 3מיג 21 סורישפריר 2515 במאי 1970מיראז' 3מיג 17 מצריטיל אוויר אווירהראשון בזוג מטוסים מצריים שתקפו כוחות צה"ל ממזרח לתעלה.615 במאי 1970מיראז' 3מיג 17 מצריטיל אוויר-אווירהפלת המטוס השני בזוג. הופל מעל אזור שלופה.6.526 ביוני 1970מיראז' 3מיג 17 סוריתותחיםחצי הפלה משותפת עם יהודה קורן במסגרת מבצע קיתון 107.57 באוקטובר 1973מיראז' 3מיג 21 סוריתותחיםיומה השני של מלחמת יום הכיפורים8.59 באוקטובר 1973מיראז' 3מיל מי-8 סורי יומה הרביעי של מלחמת יום הכיפורים9.510 באוקטובר 1973מיראז' 3מיג 21 סורישפריר 2יומה החמישי של מלחמת יום הכיפורים10.510 באוקטובר 1973מיראז' 3סוחוי 7 סורי יומה החמישי של מלחמת יום הכיפורים11.522 באוקטובר 1973מיראז' 3מיג 21 סוריתותחים

בשנים 1977 עד 1979 פיקד ריכטר על טייסת 117, בתפקיד זה פעל למיסוד חקר ביצועים בבחינת התנהגות מטוסי אויב.

במהלך השירות הצבאי סיים תואר ראשון בהצטיינות בביולוגיה ובביוכימיה באוניברסיטת הנגב וב-1976 סיים לימודי דוקטורט באוניברסיטת תל אביב, בתחום חקר המוח והתמחה בבניית מודלים מתימטיים של מערכת הראייה. ב-1979 יצא ללימודי פוסט דוקטורט ב-MIT ועסק בבינה מלאכותית וחקר המוח. לאחר שובו לישראל מונה לראש מחלקת אמצעי לחימה של חיל האוויר והיה ממתנגדי פרויקט הלביא, בפברואר 1986 השתחרר מצה"ל בדרגת אלוף-משנה.

קריירה עסקית
לאחר שחרורו מונה למנהל הפיתוח של חברת "אורבוט", חברה שייסד יחד עם אחיו יוחאי ושותפים נוספים עוד ב-1983. החברה שעסקה בייצור מערכות בדיקה של רכיבים אלקטרונים, רשמה הפסדים גבוהים וב-1992 התמזגה עם מתחרתה העיקרית אופטרוטק לחברה אחת בשם אורבוטק. לאחר המיזוג סיים ריכטר את תפקידו בחברה והוא היה בין מקימי "מרתון", קרן הון סיכון שהייתה בין הראשונות שהוקמו בישראל. ריכטר היה מנכ"ל "מרתון" עד 1995. ארבע חברות בהן השקיעה "מרתון" הונפקו בבורסה: "פרוטליקס", "אופטיבייס", "אראל תקשורת" ובי.או.אס. הקרן נמכרה אחר כך לאיש העסקים יצחק תשובה.

ב-1992 הקים עם רעייתו יהודית את חברת המכשור הרפואי "מדינול", יחד עם גרגורי פנחסיק, עולה חדש מאוקראינה, שהציג בפניו פטנט לייצור תומכן (סטנט) – קפיץ מתכת המושתל בכלי דם לתמיכה בהם. מדינול פיתחה וייצרה תומכנים לשימוש קרדיולוגים, תחת המותג "ניר" על שם ניר פורז, חברו של יורם, בנם של יהודית וקובי ריכטר. את השיווק למוצרים עשתה בוסטון סיינטיפיק, החברה זכתה להצלחה רבה והכנסותיה הסתכמו במאות מיליוני דולרים מדי שנה. לאחר סכסוך ממושך עם בוסטון סיינטיפיק, שהסתיים בשנת 2005, שילמה זו 750 מיליון דולר למדינול בגין הפרת הזכויות על הפטנט.

ב-1993 הקימו בני הזוג ריכטר את חברת "מדקון", שפיתחה תוכנה לניהול מידע רפואי בתחום הקרדיולוגיה. התוכנה של מדקון כללה יכולות לניהול תמונה, מידע ותהליכי עבודה במחלקה הקרדיולוגית. בשנת 1999 הונפקה החברה בבורסה לניירות ערך בתל אביב. בשנת 2005 נמכרה השליטה בחברה לחברה אמריקאית, לפי שווי של 105 מיליון דולר. תמורת חלקם בחברה קיבלו בני הזוג ריכטר כ-30 מיליון דולר.

במהלך השנים היה מעורב ריכטר במיזמים רבים נוספים, בין השאר השקיע בחברת האינטרנט QXL (שהייתה מתחרה של חברת eBay), ובחברות הזנק אחרות. ב-2006 הקימו בני הזוג ריכטר את חברת מיקרוטק שמפתחת מכשיר לשחרור מבוקר של תרופות באמצעות אנרגיית אולטרסאונד וב-2007 את וולב מדיקל העוסקת בפיתוח שסתומים המושתלים בהליך זעיר פולשני, שתיהן בבעלותם המלאה.

ריכטר היה גם בעל המניות הפרטי הגדול בחברת אורבוטק. במרץ 2018 נמכרה אורבוטק לחברת לחברת KLA האמריקאית, וריכטר קיבל תמורת חלקו כ-180 מיליון דולר.

ב-2017 השקיע ריכטר בחברת "נוסטרומו אנרגיה" שפיתחה פתרון לאגירת אנרגיה והוא חבר בדירקטוריון שלה.

פעילות ציבורית
ריכטר הוא אחד המממנים המובילים של נבחרת ישראל בכדורעף נשים (פרויקט זלינגר).

בין השנים 2016–2019 כיהן כיו"ר תנועת "דרכנו".

ביוני 2019 נמנה עם מייסדי ישראל דמוקרטית, מפלגתו של אהוד ברק לקראת הבחירות לכנסת ה-22. ברשימה המאוחדת של המחנה הדמוקרטי הוצב במקום 22. במרץ 2020 נמנה עם מבקרי החלטתה של מפלגת "חוסן לישראל" להצטרף לממשלה בראשות בנימין נתניהו.

בבחירות לכנסת ה-24, הביע ריכטר תמיכה ברשימה המשותפת.

משפחתו
את אשתו יהודית, שמנהלת את חברת מדינול, הכיר בזמן ששירתה כקצינת ח"ן בבסיס רמת דוד שבו שירת אף הוא. לזוג שלושה ילדים והם מתגוררים בארסוף. אחיו הבכור יוחאי שירת גם הוא כטייס קרב בחיל האוויר ולאחר מכן כשותפו לעסקים של ריכטר.

קישורים חיצוניים









 קובי מידן, חוצה ישראל - שיחה עם קובי ריכטר, הטלוויזיה החינוכית, 2014







הערות שוליים

קטגוריה:אלופי הפלות ישראלים
קטגוריה:אלופי-משנה בחיל האוויר
קטגוריה:ארסוף: אישים
קטגוריה:מיליארדרים ישראלים
קטגוריה:בוגרי אוניברסיטת בן-גוריון בנגב
קטגוריה:בעלי תואר דוקטור מאוניברסיטת תל אביב
קטגוריה:דירקטורים ישראלים
קטגוריה:דרכנו (ארגון)
קטגוריה:טייסי חיל האוויר הישראלי
קטגוריה:יזמי היי-טק ישראלים
קטגוריה:מנכ"לים ישראלים
קטגוריה:משקיעי הון סיכון ישראלים
קטגוריה:פעילי ישראל דמוקרטית
קטגוריה:פעילי מפלגת העצמאות
קטגוריה:ראשי מחלקת אמצעי לחימה בחיל האוויר
קטגוריה:רמת יוחנן: אישים
קטגוריה:שחייני חופשי ישראלים
קטגוריה:שחיינים ישראלים
קטגוריה:תעשיינים ישראלים
קטגוריה:ישראלים שנולדו ב-1945